stanford-oval/wikipedia huggingface dataset:
נמר זנזיבר
ביולוגיה

על פי התאוריות אוכלוסייה זו הופרדה מהאוכלוסייה הכללית של הנמר האפריקאי בעקבות עליית הגובה של פני הים שהפכה את האיים הללו למבודדים. נמר זנזיבר הפך לקטן יותר מהנמר האפריקאי כחלק מננסות איים, והמראה של פרוות השתנה במעט, כאשר חלק מהחברבורות התכווצו באופן חלקי ונהיו בעלות מראה של כתמים פשוטים וצמודים יותר אחד לשני - דומות מאוד לנקודות הברדלס. נמר זנזיבר מעולם לא נחקר בטבע כך שלא ידוע הרבה על הביולוגיה שלו, אם כי מן הסתם הוא דמה באקולוגיה שלו לנמר האפריקאי, וטרפו באיים הורכב מצביון אדרס, צביון כחול, דלקרן המושק, קולובוס אדום זנזיברי, קוף ירוק, וקופי סייקס (מהסוג גנון). נמר זנזיבר היה טורף העל באי מכיוון שלא היו בו טורפים גדולים כאריות או צבועים. הפעם האחרונה שבה נמר זה תועד בוודאות הייתה על ידי חוקר אחד בשנת 1980, וכיום רוב הזואולוגים מניחים כי המין נכחד או קרוב מאוד לכך. עם זאת מנתוני ממשלת זנזיבר נראה שהמין עדיין ניצוד על ידי המקומיים בשנת 1990 ומאז ועד היום ישנם דיווחים לא מאומתים על צפייה בנמר זה (ראה לקמן).
היסטוריה

האמונה שהייתה רווחת על ידי המקומיים בזנזיבר, היא שטורפים אלו נשמרים על ידי מכשפות וכי הם נשלחים על ידם כדי לפגוע או להזיק לתושבי הכפר. אמונה טפלה זאת הגיעה יחד עם שלל הסברים ודמיונות מפותחים על אופן התרבותו של הנמר, האימונים שלו ודרך הפגיעה שלו בכפריים. טריפות מועטות על ידי נמרים כמו גם ההימצאות שלהם סביב הכפרים כדי לטרוף אולי חיות בית, ניפחו וחיזקו את השמועות שזהו יצור רע ומזיק שצריך לחסלו לגמרי. הגידול של האוכלוסייה והחקלאות האנושית באי בתחילת המאה ה-20 הייתה אחראית במידה רבה להשתלשלות העניינים, כאשר הפלישה לבית הגידול של הנמר גרמה למפגשים תכופים יותר בין האדם לנמר, ועלייה במקרי הטריפות של חיות מבויתות. הסכסוך עם הנמרים יחד עם הפחד הגדול מהם הובילו לבסוף לסדרה של מסעות להשמדתם. אף על פי שבתחילה ההשמדה התרחשה רק באזורים בודדים, לאחר המהפכה באי בשנת 1964 היא הפכה לנפוצה ביותר, והושק אף קמפיין ממשי של אנטי כישוף עם "ציידי מכשפות" מומחים ושלל אמונות טפלות, שרדפו עד חורמה אחר הנמר שזכה לכינוי "שרץ". כתוצאה מקמפיין זה הנמר הגיעה לסף הכחדה באי.
שימור

תשומת לב רצינית למצבו של הנמר התעוררה רק בשנת 1990, ועד אז מרבית הרשויות באי דיווחו כי הוא כבר נכחד. הוקמה תוכנית שימור לנמר במפרץ צ'וואקה ויער ג'וזאני, אולם עד שנת 1997 התוכנית ננטשה לחלוטין כאשר חוקרי חיות הבר של האי לא הצליחו למצוא ראיות ממשיות לנוכחות של הנמר סביב יער ג'וזאני. פקידים מקומיים של שימור חיות הבר נשארו אופטימיים יותר לגבי מצבו של הנמר, וחלק מהם קוראים לעצמם "שומרי הנמר" ומציעים צפייה בנמר בתשלום. בדומה לכך גם תושבי הכפרים שסביב היערות באי מציעים לתיירים סיורים עם צפיות בנמר בתמורה לתשלום, אם כי עד כה אף מסע של מחפשי נמרים לא הסתיים בצפייה מאומתת על נמר זנזיבר. נתונים מנוגדים אלה מהווים דילמה רצינית לחוקרים האם ישנה תקווה לקיומו. מכיוון שבפועל נמר זנזיבר אינו תת-מין נפרד, הוא אינו מסווג על ידי IUCN ברשימות העדכניות, אך סביר להניח שלו היה אכן תת-מין הארגון היה מסווג אותו בקטגוריית (PE) - שמשמעותו היא שבעל חיים זה כנראה נכחד, אך יש סיכוי קטן שהוא קיים בדרגת השימור סכנת הכחדה חמורה. בתוכנית "נכחד או חי" בערוץ דיסקברי מצאו נמר אחד חי וכך גילו שהייתה קיימת אוכלוסייה בסתר של נמר זה.
קריפטוזואולוגיה

בדומה ליונקים אחרים שנכחדו כזאב טסמני, הדיווחים הלא מאומתים על צפייה בנמר זנזיבר פורחת מאוד באי. עד שנת 1996 ניצודו בוודאות פרטים של נמר באי, וייתכן כי הסיבה שמאז לא דווח על ציד של הנמר, הוא החשש מהרשויות של האי שאסרו ציד נמרים. ראש מחלקת השימור של האי סיפר ששמע על נמר מת שנמצא בסביבות 1998, אם כי לא היה ידוע לו האם הוא מת באופן טבעי או נורה. לאורך שנות ה-2000 היו דיווחים על קיומם של הנמרים. לדוגמה:
בשנת 2001 קצין של רשות השימור דיווח שבמהלך סיור ביער מנגרובים בצפון מערב יער ג'וזאני, הוא הבחין בעקבות של נמר ועקב אחריהן עד שנתקל בשרידים של זכר אנטילופת דלקרן המושק. הוא סיפר שהוא אסף מהאזור צואה של נמר ואחת מקרניו של הדלקרן בבקבוקים, אולם כאשר הגיעו חוקרים לבדוק זאת התברר כי הבקבוקים נזרקו במהלך ניקיון במשרדו.
בשנת 2003 דווח על נמר שנכנס ויצא מבית באזור כפרי אך חיפושים באזור לא מצאו מאומה.
בשנת 2007 דיווח פקח שימור ביער ג'וזאני ששמע עץ רועד מתזוזה של חיה כבדה על ענפיו, ולאחר מכן ראה שבין ענפי העץ תקועה גווייה אכולה למחצה של קוף סייקס שהיה ידוע כאחד מהיונקים הנטרפים על ידי הנמר באי. בראיונות מאוחרים יותר טען אותו פקח שהוא ראה את הנמר מתמתח על העץ בגובה של ארבעה מטרים מהקרקע. באותה שנה היו גם דיווחים על טריפה של תרנגולות עיזים וברווזים באזורי הכפרים.
פקח נוסף דיווח שראה נמר אחד בשולי כביש בדצמבר 2008 ובמרץ 2009 באותו אזור.
מלבד התצפיות ישנם מספר אנשים הטוענים כי הם מחזיקים ברשותם נמרים חיים. פרישת מצלמות נסתרות ביערות כמו גם קריאתו של סגן שר החקלאות של ממשלת זנזיבר על כך שמשרדו ישמח לקנות פרטים חיים של הנמר על מנת להציגם לתיירים לא העלו מאומה עד כה.
חוקרים רבים מטילים ספק גדול בתצפיות על נמרים, וטוענים שהמקומיים מתבלבלים בין נמר זנזיבר לבין הטורפים הנוספים הקטנים יותר שבאי כזבד אפריקאי וגחן סרוולניה שאף הם בעלי פרווה מנומרת. גם נוכחות של עקבות נמר מיוחסת למיני גחנים אלו. בנוסף לכך הם טוענים שהכפריים נותנים דיווחים שקריים על מנת לקבל תשלום מארגוני השימור הרודפים אחר כל שביב של מידע או על מנת לרצות חוקרים נואשים, ומסתייעים בין השאר בכך שכשהציגו לכפריים רבים תמונות של נמרים וגחניים הם לא זיהו את הנמר כטורף שנצפה על ידם.
מאידך, טוענים חוקרים אחרים כי די הגיוני שהנמר עדיין קיים למרות שאינו נצפה במצלמות, בדומה לגחן סרוולניה וזבד דקלים אפריקני שהתגלו באי רק בשנת 1997, אף שהיו ידועים זמן רב לפני כן. כמו כן הם טוענים שהעקבות שהתגלו היו ללא סימני טפרים, מה שמוכיח שהם של הנמר הנוהג להכניס את טפריו בנרתיק בעת ההליכה, בניגוד לגחניים.
בסיכומו של דבר, מסכימים גם החוקרים הפסימיים שישנה סבירות מסוימת שנותרו בחיים מספר פרטים בודדים.
הערות שוליים

↑  פילוגנטיקה של הנמר
1 2  מידע על הנמר הזנזיברי
↑  נמר זנזיבר: בין המדע והקריפטו-זואולוגיה
↑  היונקים של זנזיבר ופמבה
↑  היכחדותו של נמר זנזיבר
↑  נמר בסכנה: סקר אנתרופולוגיים על אמונות טפלות המאיימות על ההישרדות של נמר זנזיבר, פרויקט שימור מפרץ צ'וואקה ויער ג'וזאני, הוועדה למשאבי טבע של זנזיבר (SIT).
↑  המסע להכחדת מלך הטורפים של זנזיבר
↑  הנמר הדמיוני: מדע וכישוף נפגשים יחד בפוליטיקה של השימור בזנזיבר
1 2 3 4 5 6 7 8  בעקבותיו של נמר זנזיבר
הפרט המפוחלץ במוזיאון של זנזיבר.
נוף בפארק הלאומי גוזאני בו יש דיווחים על צפייה בפרטים של נמר זנזיבר.
נעליים גבוהות

נעליים גבוהות שהפיצה חברת אדידס לכבוד אולימפיאדת 1988
נעליים גבוהות (באנגלית: high shoes; מכונים גם כנעלי כדורסל) הן נעליים אשר גבוהות מגובה הקרסול כגון נעלי אולסטאר, אייר ג'ורדן, Air Force (אנ'), ואנס, Reebok Freestyle (אנ') ו-Nike Air Yeezy (אנ') ומשמשות כנעלי סניקרס או נעלי ספורט.
נעלים גבוהות מהמותג Nike Air Yeezy (אנ')
הנעליים הגבוהות החלו להיות בשימוש נפוץ לראשונה בשנות ה-80, אז שימשו בעיקר כנעלי כדורסל אשר היו מגנים על הכדורסלנים מפני פגיעה בקרסוליים. סוגים שונים של נעלי כדורסל מתאפיינים בכריות אוויר לצמצום פגיעות, קפיצים וסוליה אחידה על כל הנעל.
הנעליים החלו לצבור פופולריות החל משנות העשרים של המאה העשרים ואחת בעיקר בקרב בני נוער. קבוצות מעריצי איידול רבות כגון Shinee ו-Kara (אנ'), נוהגות להתאפיין בנעלים גבוהות גם הן.
נעלי צבא

נעלי צבא הן נעליים המשמשות את החיילים ומהוות חלק בלתי נפרד מהתלבושת הצבאית התקנית והמלאה. נעלי הצבא המשמשות בפעילות מבצעית נועדה לאפשר ללוחמים הגנה על רגליהם ועל קרסוליהם, ולאפשר יציבות במהלך הפעילות בתנאי שטח שונים. לצורך כך מקובלות כיום, במרבית צבאות העולם, נעלי עור גבוהות.
נעלי צבא גבוהות הפכו גם למוצר אופנה בתרבות הגותיקה והפאנק. כמו כן, בשל נוחותן בתנאי שטח נוהגים גם אנשים שאינם אנשי צבא לנעול נעליים אלה, ואלה נמכרות גם בחנויות מטיילים.
הערות שוליים

1 2  서울신문, 아이돌 필수품 ‘하이탑 운동화’, 서울신문, ‏5 בספטמבר 2010
↑  7 classic high-top sneakers for men to splurge on right away, Lifestyle Asia Hong Kong, ‏2023
↑  שושנה חן, מדריך: איך לבחור נעל ספורט וכמה הן עולות, באתר ynet, 14 ביוני 2007
נעליים צבאיות חי"ר שחורות צה"ליות תוצרת החברה האמריקאית McRae
משפט סטון-ויירשטראס

משפט סטון-ויירשטראס הוא תוצאה חשובה באנליזה פונקציונלית, המאפיינת באופן מלא את כל האלגבראות שצפופות במרחב הפונקציות הרציפות על קבוצה קומפקטית.
המשפט מהווה הכללה למשפט הקירוב של ויירשטראס שעוסק באלגברת הפולינומים על קטע ממשי סגור וחסום. משפט סטון-ויירשטראס מאפיין את התכונה היסודית שהופכת את אלגברת הפולינומים לצפופה במרחב הפונקציות הרציפות: הפרדת נקודות.
למשפט תפקיד מרכזי בפיתוח תורת טורי פורייה.
המשפט

אם  K הוא מרחב מטרי קומפקטי כלשהו, מסמנים ב- C(K) את מרחב הפונקציות הרציפות  \ f:K\to \mathbb {C} , שמהווה מרחב וקטורי ביחס לפעולות הסכום והכפל בסקלר המוגדרות נקודתית. זהו מרחב בנך (כלומר מרחב נורמי שלם) תחת "נורמת  L-אינסוף":  \|f\|_{\infty }=\sup _{x\in K}|f(x)|.
כמו כן, אלגברה היא מרחב וקטורי שמוגדרת בו גם פעולת כפל בין ווקטורים. בפרט באלגבראות במרחב  C(K) הכפל הווקטורי מוגדר ככפל נקודתי של הפונקציות.
לכל  x\in K קיימת פונקציה  f\in A כך שמתקיים  f(x)\neq 0.
A "מפרידה נקודות". כלומר לכל  x,y\in K, אם  x\neq y אז קיימת פונקציה  f\in A כך שמתקיים  f(x)\neq f(y).
הוכחה

הכיוון שבו אם  A צפופה אז מתקיימים שני תנאי המשפט הוא פשוט יחסית: אם  A\in C(K) אלגברה צפופה, אז יש בה פונקציה קרובה כרצוננו לפונקציה הקבועה  f=1. קל לראות שפונקציה מספיק קרובה ל- f לא תתאפס באף נקודה ולכן מתקיים התנאי הראשון. כמו כן, בהינתן זוג נקודות  a,b\in K ניתן להגדיר למשל את הפונקציה  g(x)={\frac {d(x,a)}{d(a,b)}}, כאשר  d היא המטריקה המוגדרת ב- K. קל לראות שפונקציה זו מפרידה את הנקודות הנ"ל, ומצפיפות  A נובע שקיימת בה פונקציה קרובה כרצוננו ל- g, ופונקציה קרובה מספיק תפריד את הנקודות.
הכיוון שבו מראים כי אם מתקיימים שני תנאי המשפט אז האלגברה צפופה, הוא מורכב יותר וזה עיקר המשפט.
במסגרת ההוכחה נעשה שימוש במונח סגירות סריגית: קבוצה  B\subseteq C(K) כלשהי נקראת "סגורה סריגית", אם לכל 
 f,g\in B הפונקציות  \max\{f,g\},\min\{f,g\}, המוגדרות נקודתית, שייכות גם הן ל-- B.
טענת עזר ראשונה: כל אלגברה סגורה במרחב  C(K), היא סגורה סריגית.
\max\{f,g\}={1 \over 2}\cdot (f+g)+{1 \over 2}\cdot |f-g|
\min\{f,g\}={1 \over 2}\cdot (f+g)-{1 \over 2}\cdot |f-g|
טענת עזר שנייה: נניח כי  K מרחב מטרי קומפקטי המכיל לפחות שתי נקודות, וכן  B\subseteq C(K) קבוצה סגורה סריגית, המקיימת את התנאי הבא: לכל זוג נקודות  a,b\in K ולכל זוג מספרים  \alpha ,\beta \in \mathbb {R}  קיימת פונקציה  f\in B מתאימה כך שמתקיים  f(a)=\alpha ,f(b)=\beta , אזי  B קבוצה צפופה ב-- C(K).
נוכיח את המשפט: נניח כי  A\in C(K) אלגברה כלשהי המקיימת את שני התנאים הנתונים. נתבונן בסגוֹר שלה  {\bar {A}}, שגם הוא אלגברה סגורה. מטענת העזר הראשונה נובע כי היא סגורה סריגית. נראה שמתקיים גם התנאי המופיע בטענת העזר השנייה, ומכך נסיק על-פי הטענה הנ"ל כי  {\bar {A}} קבוצה צפופה ב- C(K).
יהיו  a,b\in K זוג נקודות שונות ויהיו  \alpha ,\beta \in \mathbb {R} . נחפש  h\in {\bar {A}} שתקיים  h(a)=\alpha ,h(b)=\beta .
מהנתון כי  A "מפרידה נקודות" נובע שקיימת  f\in A המקיימת  f(a)\neq f(b). נשים לב שמהיות  A אלגברה נובע כי היא מכילה כל פולינום ריבועי ב- f מהצורה  \lambda f^{2}+\mu f. אם-כך כדי שיתקיים התנאי המבוקש נצטרך לפתור את מערכת המשוואות:
\lambda f^{2}(a)+\mu f(a)=\alpha
\lambda f^{2}(b)+\mu f(b)=\beta
אלו שתי משוואות בשני נעלמים ולכן קיים להן פתרון אם ורק אם הדטרמיננטה שונה מ-0. כלומר  f^{2}(a)f(b)-f(a)f^{2}(b)=f(a)f(b)[f(a)-f(b)]\neq 0.
נתון כי  f(a)-f(b)\neq 0 ולכן מספיק לדרוש שיתקיים  f(a)\neq 0 וגם  f(b)\neq 0. נניח ללא הגבלת הכלליות כי  f(a)=0. מקיום התנאי הראשון במשפט נובע שקיימת  g\in A המקיימת  g(a)\neq 0, ולכן לכל  0<r מתקיים כי  (f+r\cdot g)(a)\neq 0, ונבחר  r מספיק קטן כדי שיתקיים במקביל גם  (f+r\cdot g)(b)\neq 0. אם כך מצאנו פונקציה ב- {\bar {A}} המקיימת את תנאי טענת העזר השנייה, ולכן מטענה זו נובע כי  {\bar {A}} צפופה במרחב  C(K).
קל לראות כי קבוצה סגורה שצפופה במרחב שווה למרחב כולו, ולכן  {\bar {A}}=C(K), ומכאן כי  A צפופה ב- C(K).
נישואים בין-עדתיים בישראל

נישואים בין-עדתיים הם נישואים בין בני קבוצות אתניות שונות. בישראל המונח מתייחס לנישואים בין בני עדות שונות בחברה היהודית, לרוב מזרחים ואשכנזים, או לנישואים בין צברים (ילידי הארץ) לבין עולים חדשים.
רקע ומחקרים

כיוון שישראל היא ארץ של מהגרים, נישואים מעורבים בין קבוצות מקור שונות נחשבו מאז ומתמיד לסימן של כור היתוך אידאולוגי.
החברה הישראלית מתאפיינת בריבוי שסעים על רקע דתי, חברתי-כלכלי ועדתי. רוב המחקרים על נישואים בין-עדתיים מבחינים בין שתי קבוצות אתניות: "מזרחים" (יוצאי אסיה-אפריקה) ו"אשכנזים" (יוצאי אירופה-אמריקה). ההבדלים בין הקבוצות מתבטאים בצורות שונות: מאפיינים תרבותיים, היסטוריית ההגירה לארץ, היבטים דמוגרפיים ועוד.
מאז הקמת המדינה היהודית, שיעור הנישואים בין יהודים אשכנזים ובין יהודים ספרדים-מזרחים הגיע ל-9% בשנות ה-50 ול-25% בסוף שנות ה-80 ומאז המצב יציב וללא שינוי.  המחקר של גשור ואוקן (2003) הראה כי שיעור הנישואים הבין-עדתיים עולה ככל שחולף הזמן. בהתאם לכך, ילידי ישראל נטו יותר להתחתן מחוץ לקבוצתם האתנית, מאשר אלו שנולדו מחוץ לישראל. ככל שנישואים בין-עדתיים הפכו נפוצים יותר, תהליך ה"המרה" הפך פחות דומיננטי, ודפוסי הנישואים הראו נטייה של משכילים להינשא אלו לאלו וכי נישואים בין-עדתיים נפוצים יותר בקרב המשכילים יותר.
במחקרה של ברברה אוקן (2004) נטען כי צאצאי הנישואים הבין-עדתיים אינם מייצרים זהות אתנית לאומית חדשה, אינם מייסדים קבוצה מלוכדת, ואף אינם חולקים זהות משותפת. אוקן מוצאת הסבר חלקי בכך שצאצאי נישואים בין-עדתיים מהווים קבוצה ללא גבולות אתניים ברורים בחברה היהודית בישראל. מתוך כך קיים הצורך להתייחס לנישואים מעורבים בין יהודים ללא יהודים ו/או לכאלה שאינם נחשבים כיהודים.
כיוון שההנחה היא כי אנשים מעדיפים להינשא לבני קבוצות חברתיות דומות לשל עצמם מבחינה תרבותית ואתנית, שיעור הנישואים בין שתי הקבוצות מהווה בעקיפין מדד למידת הקרבה התרבותית ביניהן. אפשר לומר כי עלייה בשיעור הנישואים הבין-עדתיים מעידה על ירידת החשיבות של הזהות העדתית בישראל.
נכון ל-2021, 18% מנישואי האתיופים בישראל (16% מהגברים ו-19% מהנשים) היו לבני-זוג שאינם אתיופים.
רקע ומחקרים > אתגרים

נישואים בין-עדתיים מושפעים לעיתים קרובות מגורמים חיצוניים היכולים ליצור דיסוננס וחוסר הסכמה במערכות היחסים.
צבן (2007) טוענת כי ישראלי יהודי שמתחתן עם זר מפר את נורמת האנדוגמיה האתנית והדתית. מצב זה מעמיד אותו על מעין אזור גבול ומייצר עבורו חוויה של "להיות על הגבול". הזוגיות שלו מחייבת אותו לבחון ולהגדיר מחדש באופן רפלקטיבי את השייכות שלו למערכות השונות – משפחה, חברים, קהילה, מדינה, חברה, תרבות, דת. מנגד, המערכות שהוא משתייך אליהן נדרשות לבחון מחדש את איכות השייכות שלו אליהן בעקבות המצב החדש. נושאים בעייתיים המתעוררים בהמשך כוללים את אופן הגידול והחינוך של הילדים, מנהגים דתיים שונים ועוד. התמודדות עם גזענות ממקורות חיצוניים גם היא נושא נפוץ ומהווה פוטנציאל לקונפליקט.
רקע ומחקרים > קשיים במחקרים בתחום

הבעייתיות במחקרים היא כפולה, הן עקב מיעוט המחקרים והן עקב מיעוט הנתונים. לכך מצטרפת מדיניות הלשכה המרכזית לסטטיסטיקה שהציבה אתגר בחקר נישואים בין-עדתיים ובדפוסים סוציולוגים של צאצאיהם. מאחר שבלשכה המרכזית לסטטיסטיקה נבדק אך ורק מוצא האב ולא הסב, נוצרת בעייתיות לחוקרים בבואם לחקור את סיווג השנתונים שנולדו בעשורים האחרונים, שבהם רבים נולדו להורים שנולדו בארץ. החוקרים מנסים לעקוף בעייתיות זו בעזרת נתונים ממפקד האוכלוסין.
ראו גם

השסע העדתי בישראל
כור ההיתוך
לקריאה נוספת

טליה שגיב, חצי חצי - על ישראלים ממוצא עדתי מעורב, הוצאת הקיבוץ המאוחד, תשע"ד - 2014
Barbara S. Okun, Orna Khait-Marelly. 2006. Socioeconomic Status and Demographic Behavior of Adult Multiethnics: Jews in Israel. (forthcoming).
Barbara S. Okun. 2004. Insight into Ethnic Flux: Marriage Patterns among Jews of Mixed Ancestry in Israel, Demography, Vol. 41, No. 1.
Barbara S. Okun. 2001. The Effects of Ethnicity and Educational Attainment on Jewish Marriage Patterns: Changes in Israel, 1957-1995, Population Studies, Vol. 55, No. 1.
Gshur, Benny and Barbara S. Okun. 2003. Generational Effects on Marriage Patterns among Israeli Jews. Journal of Marriage and Family.
הערות שוליים

↑  Remennick, Larissa. "Exploring intercultural relationships: A study of Russian immigrants married to native Israelis." Journal of Comparative Family Studies (2009): 719-738.
↑  דן הורוביץ ומשה ליסק, מצוקות באוטופיה: ישראל - חברה בעומס־יתר, עם עובד, תל אביב 1990.
↑  Shavit, Yossi, ed. Stratification in higher education: A comparative study. Stanford University Press, 2007.
↑  Gshur, B. & Okun, B. (2003). Generational Effects on Marriage Patterns among Israeli Jews. Journal of Marriage and Family.
↑  Okun, B. (2001). The Effects of Ethnicity and Educational Attainment on Jewish Marriage Patterns: Changes in Israel, 1957-1995. Population Studies, Vol. 55, No. 1.
↑  Okun, B. (2004). Insight into Ethnic Flux: Marriage Patterns among Jews of Mixed Ancestry in Israel. Demography, Vol. 41, No. 1.
↑  Schmelz, Usiel Oskar, Uri Avner, and Sergio Della Pergola. Ethnic differences among Israeli Jews: A new look. Vol. 22. Institute of Contemporary Jewry, Hebrew University of Jerusalem, 1991.
↑  האוכלוסייה ממוצא אתיופי בישראל, באתר הלמ"ס.
↑  צבן, ה. (2007) שייכות והשתייכות מחדש: מקרה הבוחן של נישואים מעורבים בין ישראלי-יהודים לזרים. עבודת גמר לשם קבלת תואר מוסמך, האוניברסיטה העברית בירושלים, הפקולטה למדעי החברה, המחלקה לסוציולוגיה ואנתרופולוגיה.
↑  Mcfadden, John, and James L. Moore III. "Intercultural marriage and intimacy: Beyond the continental divide." International Journal for the Advancement of Counselling 23.4 (2001): 261-268.
צאצאי נישואים בין-עדתיים לפי קבוצות גיל ב-1995: 5.3% בקבוצת הגיל 40–43, 16.5% בגילאי 20–21, ו-25.1% בגילאי 10–11. הנתונים מתוך: Barbara S. Okun, Orna Khait-Marelly 2006.
נקודת אנדרוס (אנטארקטיקה)

ערך זה עוסק בלשון יבשה בארץ ויקטוריה שבאנטארקטיקה. אם התכוונתם למשמעות אחרת, ראו .
| --- | --- |
אין תמונה חופשית
 מידע כללי
 מיקום:  אזור הברית האנטארקטית,
 קואורדינטות:  73°53′00″S 165°48′00″E﻿ / ﻿73.8833°S 165.8°E﻿ / -73.8833; 165.8
  (למפת אנטארקטיקה מוגדלת) מסיב וינסון אמונדסן-סקוט מקמרדו ווסטוק ים ודל ים רוס מדף הקרח רוס  מעבר דרייק ארץ גרהאם האוקיינוס הדרומינקודת אנדרוס(למפת אנטארקטיקה רגילה) מסיב וינסון אמונדסן-סקוט מקמרדו ווסטוק ים ודל ים רוס מדף הקרח רוס  מעבר דרייק ארץ גרהאם האוקיינוס הדרומינקודת אנדרוס
 
נקודת אנדרוס (באנגלית: Andrus Point) היא לשון יבשה בולטת וסלעית, הפורצת לכיוון מזרח לתוך מפרץ ליידי ניונס באזור חוף בורכגרווינק של ארץ ויקטוריה, שבאנטארקטיקה.
ללשון היבשה צורת אצבע, והיא פונה לכיוון לשון הקרח של קרחון פארקר.
היסטוריה > גילוי ומיפוי לשון היבשה

לשון היבשה מופתה לראשונה על ידי הסקר הגאולוגי של ארצות הברית, בהתבסס על סקרים על הקרקע, ועל תצלומי אוויר שצולמו על ידי צי ארצות הברית בין השנים 1960–1964.
היסטוריה > מקור השם

שמה של לשון היבשה ניתן לה על ידי הוועדה המייעצת לשמות אנטארקטיים.
לשון היבשה נקראת על שמו של קומנדר ה. ר. אנדרוס (H.R. Andrus), שהיה קצין אפסנאות בספינה קומנדר (Commander), של כוח התמיכה הימי של ארצות הברית (U.S. Naval Support Force) לאנטארקטיקה, בשנים 1962–1966.
הערות שוליים

↑  ההודעה הרשמית על מתן שמות אנטארקטיים בצו פרסום השמות הרשמי של ממשלת ניו זילנד
↑  גאזט השמות האנטארקטיים הרשמי של ארצות הברית
1 2 3 4 5 6 7  מידע גאוגרפי והיסטורי
משפט סטוקס

ערך זה עוסק במשפט מתחום החשבון הדיפרנציאלי והאינטגרלי. אם התכוונתם לחוק מתחום ההידרודינמיקה, ראו .
במתמטיקה, משפט סטוקס הוא הכללה של המשפט היסודי של החשבון הדיפרנציאלי והאינטגרלי עבור יריעות חלקות. המשפט קרוי על שם ג'ורג' סטוקס והוא בעל חשיבות רבה באנליזה של שדות וקטוריים.
בהינתן יריעה דיפרנציאלית קומפקטית אוריינטבילית  M ותבנית דיפרנציאלית  \omega  המוגדרת על  M מתקיים:
כאשר  d\omega  היא הנגזרת החיצונית של  \omega  ו- \partial M היא השפה של  M.
מקרים פרטיים > חוק סטוקס

במרחב הווקטורי  \mathbb {R} ^{3}, ניתן לנסח את המשפט כך:  \oint _{\partial A}{\vec {F}}\cdot {\vec {\mathrm {d} l}}=\iint _{A}({\vec {\nabla }}\times {\vec {F}})\cdot \mathrm {d} {\hat {n}}, כאשר  A היא יריעה אוריינטבילית דו־ממדית, האגף השמאלי הוא אינטגרל מסילתי של השדה על שפת  A, והאגף הימני הוא אינטגרל משטחי על השטף של רוטור השדה דרך  A. שימושה המוכר ביותר של צורה זו של משפט סטוקס (הנקראת לעיתים בפי הפיזיקאים חוק סטוקס) הוא במשוואות מקסוול, או ליתר דיוק, בחוק אמפר ובחוק פאראדיי.
מקרים פרטיים > חוק סטוקס > משפט גרין

משפט גרין הוא מקרה פרטי של חוק סטוקס, בו השדה הווקטורי הוא  {\vec {F}}(x,y)=(P,Q). במקרה זה בהינתן מסילה פשוטה סגורה וגזירה למקוטעין  C, נקרא לשטח החסום על ידי המסילה  D ויתקיים:

 \oint _{C}(P\,\mathrm {d} x+Q\,\mathrm {d} y)=\oint _{C}{\vec {F}}\cdot {\vec {\mathrm {d} l}}=\iint _{D}({\vec {\nabla }}\times {\vec {F}})\cdot {\hat {z}}\,\mathrm {d} x\,\mathrm {d} y=\iint _{D}\left({\frac {\partial Q}{\partial x}}-{\frac {\partial P}{\partial y}}\right)\mathrm {d} x\,\mathrm {d} y
מקרים פרטיים > משפט גאוס

מסקנה שימושית של משפט סטוקס ב־ \mathbb {R} ^{3} היא משפט גאוס (הידוע גם כמשפט הדיברגנץ):  \iiint _{V}({\vec {\nabla }}\cdot {\vec {F}})\,\mathrm {d} V=\iint \limits _{S}\!\!\!\!\!\!\!\!\!\!\!\!\!\!\!\!\;\;\;\subset \!\supset {\vec {F}}\cdot \mathrm {d} {\hat {n}}, כאשר  V הוא נפח ב־ \mathbb {R} ^{3},  S=\partial V היא המעטפת הכולאת אותו, ו־ {\hat {n}} הוא וקטור נורמלי למשטח  S. האגף השמאלי הוא אינטגרל נפחי של הדיברגנץ של  {\vec {F}} על הנפח  V, ואגף ימין הוא אינטגרל משטחי של השטף של  {\vec {F}} דרך  S. גם צורה זו של משפט סטוקס מופיעה במשוואות מקסוול, בחוק הנקרא חוק גאוס.
מקרים פרטיים > משפט הגרדיאנט (נוסחת ניוטון-לייבניץ)

משפט הגרדיאנט הוא הכללה של נוסחת ניוטון לייבניץ ואומר שאם  \gamma :[a,b]\to \mathbb {R} ^{n} מסילה גזירה ו-  f:\mathbb {R} ^{n}\to \mathbb {R}  פונקציה סקלרית דיפרנציאבילית אזי:

 \int _{\gamma }({\vec {\nabla }}f)\cdot {\vec {\mathrm {d} r}}=f(\gamma (b))-f(\gamma (a))
נרקיסיזם ממאיר

נרקיסיזם ממאיר היא תסמונת פסיכולוגית המורכבת מתמהיל קיצוני של הפרעת אישיות נרקיסיסטית, התנהגות אנטי-חברתית, אגרסיביות וסאדיזם.
תאורטיקנים כגון אוטו קרנברג ואריך פרום תיארו הפרעה זו כסוג קיצוני של הפרעת אישיות נרקיסיסטית. יש המנגידים אותו לסוג קיצוני אחר של ההפרעה, נרקיסיזם פגיע (המשלב הפרעה נרקיסיסטית עם הפרעת אישיות נמנעת, מופנמות ונטייה לדיכאון). סיווג זה לא מוזכר במדריכי האבחנות הפסיכיאטריים הרשמיים, כגון ICD או DSM. כתסמונת היפותטית וניסיונית, יש המכלילים בנרקיסיזם ממאיר גם היבטים של פרנויה.
אדם הלוקה בסוג זה של נרקיסיזם מאופיין במניפולטיביות, חיפוש כוח ושליטה בהקשר הבין-אישי, חשיבות עצמית קיצונית, דעתנות עקשנית, היעדר חרטה וחשיבה לטווח רחוק, חוסר שקט ואנרגטיות קיצונית, ובמקרים קיצוניים ליקוי בשיפוט המציאות. הוא מתקשה לחשוב באופן אמפתי על האנשים בסביבתו, ממעיט בערכם, מזלזל בהם ויוצר להם דה-הומניזציה. רמת העוינות שלו עלולה לעלות לאורך זמן.
הטיפול המקובל בדומה להפרעת אישיות נרקיסיסטית, הוא פסיכותרפיה, או טיפול קוגניטיבי-התנהגותי המיועד להפחתת הרצידיביזם. לרוב המטופלים מבטאים התנגדות משמעותית בתחילת הטיפול (כגון ניסיונות לשלוט במטפל או לפגוע בו), בין השאר בשל החשש לאיבוד תחושת הכוח והשליטה, ובשל הקושי בהתמודדות עם הרעיון שמישהו חיצוני יכול לסייע להם, ולכן הפרעה זו קשה לטיפול בהשוואה להפרעות נפשיות אחרות.
פסיכופתיה

אוטו קרנברג טוען כי יש להחשיב נרקיסיזם ממאיר כחלק מהספקטרום של נרקיסיזם פתולוגי, שלדעתו נע בין הקצה החמור ביותר שהוא פסיכופתיה, באמצע נמצא נרקיסיזם ממאיר, ובקצה הנמוך נמצאת הפרעת אישיות נרקיסיסטית.
על פי קרנברג, ניתן להבחין בין נרקיסיזם ממאיר לבין פסיכופתיה בגלל יכולתו של הנרקיסיסט הממאיר להפנים ולהעריץ מאפיינים אגרסיביים וסדיסטיים, מה שמוביל להתנהגות התוקפנית של מטופלים אלה. לדברי קרנברג, העמדה הפרנואידית של הפסיכופת אינה מאפשרת לו או לה להפנים אפילו את ערכי "התוקפן", בעוד שאדם עם נרקיסיזם ממאיר יכול לפתח הזדהות מסוימת עם דמויות אידיאליות חזקות אחרות כחלק מ"כנופיה" מגובשת ... המאפשרת לו להפנים לפחות ערכים מסוימים של נאמנות ויחסי אובייקט טובים. קרנברג כתב כי "חלקם עשויים להפגין התנהגות אנטי-חברתית תוך שימוש ברציונליזציה – למשל, כמנהיגים של כנופיות או ארגוני טרור... עם יכולת נאמנות לעמיתיהם".
לפיכך, נרקיסיזם ממאיר הוא צורה פחות פתולוגית של פסיכופתיה. רשימת הפסיכופתיה המעודכנת של רוברט ד' הייר מדגישה מספר תכונות דומות, וכן נמצא במספר יחסית גדול של מחקרים, כי הפריטים מגורם 1 מתואמים באופן משמעותי עם הפרעת אישיות נרקיסיסטית. ציונים גבוהים בכלי האבחון של הייר נקשרים באופן חיובי ועקבי למדדים של אימפולסיביות, מקיאווליזם, התנהגות אנטי-חברתית מתמשכת, ונקשרים באופן שלילי למדדים שונים של חיברות, אמפתיה, ושיתוף פעולה.
לקריאה נוספת

Ronningstam, Elsa. Identifying and understanding the narcissistic personality. Oxford : Oxford University Press, 2005.
הערות שוליים

↑  Robert Jean Campbell, Campbell's psychiatric dictionary, 9th ed, Oxford: Oxford University Press, 2009, עמ' 574, ISBN 978-0-19-534159-1
↑  Kerenberg, O. (1970). Factors in the Psychoanalytic Treatment of Narcissistic Personalities. Journal of the American Psychoanalytic Association, 18. pp. 51-85
↑  Fromm, E. (1964). The Heart of Man. Harper & Row
↑  Narcissism Variations
↑  העברה והעברה נגדית: התפתחויות בטיפול בהפרעות אישיות נרקיסיסטיות- סיכום מאמרו של ג. גאבארד, בפורטל "בטיפולנט"
↑  Otto F. Kernberg, Chapter 8: The Psychodynamics and Psychotherapeutic Management of Psychopathic, Narcissistic, and Paranoid Transferences, Aggressivity, narcissism, and self-destructiveness in the psychotherapeutic relationship : new developments in the psychopathology and psychotherapy of severe personality disorders, New Haven, Conn.: Yale University Press, 2004, ISBN 978-0-300-12838-3
↑  Disorders of narcissism : diagnostic, clinical, and empirical implications, 1st softcover ed, Northvale, NJ: J. Aronson, 2000, עמ' 45, ISBN 0-7657-0259-2
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.